Այսօր ՀՀ գլխավոր դատախազության առջեւ տեղի ունեցավ բողոքի գործողություն՝ Շանթ Հարությունյանի արդարացմանն ու ազատ արձակմանն ուղղված քայլեր իրականացնելու պահանջով: Ակցիան կազմակերպել էր Նախաձեռնությունների ազգային կենտրոն (ՆԱԿ) հասարակական կազմակերպությունը: Ակցիայի մասնակից շուրջ 40 քաղաքացիներ ստորագրեցին ՀՀ գլխավոր դատախազին ուղղված նամակը, որում նրանից պահանջվում է միջնորդել համապատասխան դատական ատյաններին նոր քննություն սկսել Շանթ Հարությույանի գործով: Պահանջագրին միացել են նաեւ «Արդարացում Շանթ Հարությունյանին» նախաձեռնությունը, Քաղաքացիական ազգային նախաձեռնություն ՀԿ-ն, «Արազա» ՀԿ-ն, «Ազատ քաղաքացի» ՔՆԱԿ ՀԿ-ն, «Ժառանգություն» կուսակցությունը, Պահպանողական կուսակցությունը: Մեկ ժամ տեւած բողոքի գործողության ընթացքում ելույթ ունեցան պահանջագրին միացած կազմակերպությունների եւ կուսակցությունների ներկայացուցիչները, Շանթի գործով նախկին քաղբանտարկյալ Ավետիս Ավետիսյանը, հասարակական եւ քաղաքական գործիչներ: Ակցիային մասնակցում էր նաեւ Շանթ Հարությունյանի որդի Շահեն Հարությունյանը: Ակցիայի վերջում ՆԱԿ նախագահ Վարդան Թունյանը եւ «Ազատ քաղաքացի» ՔՆԱԿ ՀԿ նախագահ Հովսեփ Խուրշուդյանը հանձնեցին պահանջագիրը ՀՀ գլխավոր դատախազությանը: